FI Euroopan unionin virallinen lehti C 323/11

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 323/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”MOJAMA DE ISLA CRISTINA”

EY-numero: ES-PGI-0005-01211–10.3.2014

SMM ( X ) SAN ( )

1. Nimi

”Mojama de Isla Cristina”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.7 – Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta

Mojama de Isla Cristina saadaan tonnikalan hienosta osasta, fileestä (sekä ylemmistä että alemmista fileistä), joka kypsennetään ja kuivataan ilmassa tai tarkoitukseen varustellussa tunnelissa.

Mojama de Isla Cristina luokitellaan ekstra- tai I-luokkaan.

Ekstraluokka: saadaan tonnikalan selkärankaan kiinnittyvästä fileen sisäosasta. Se on vähemmän rasvaista.

I-luokka: saadaan ekstra-luokkaan tarkoitettujen fileiden vierekkäisistä fileistä. Sen rasvapitoisuus on korkeampi.

Mojama de Isla Cristinan väri on ulkopinnalta tummanruskea, ja leikkauspinnassa erottuvat tonnikalan lihan tyypilliset viirut, jotka ovat paljon selvemmin nähtävissä I-luokan mojamassa kuin ekstra-luokan mojamassa. Leikkauspinnan väri on sävyltään vaihtelevasti granaatinpunainen, tummempi reunoilta, ja rakenne on tiivis, sileä ja vähäsyinen. Tuotteella on rasvaisen kalan tuoksu ja maku.

Suolapitoisuus on 3–9 prosenttia, ja suhteellisen kosteuden on oltava 40–50 prosenttia.

Tuote pidetään kaupan vakuumipakattuna asianmukaisin tunnistusmerkinnöin varustetussa läpinäkyvässä muovipussissa, eri painoisiksi paloiksi tai viipaleiksi leikattuna oliivi- tai auringonkukkaöljyssä. Se voidaan pakata myös lasipurkkiin, viipaloituna oliivi- tai auringonkukkaöljyssä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Mojama de Isla Cristina valmistetaan tonnikalan fileistä. Kyseessä on Thunnus albacares -lajin (kauppanimi ”keltaevätonnikala”) ja Thunnus thynnus -lajin (kauppanimi ”tonnikala”) kala, jonka paino on yli 200 kg. Raaka-aineen alkuperäaluetta ei ole rajoitettu, mutta valmistuksessa käytetään yksinomaan luonnonvaraista tonnikalaa.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Seuraavat toimenpiteet on tehtävä yksilöidyllä maantieteellisellä alueella: tonnikalan pesu, leikkaaminen (perinteinen nimitys ronqueo), leikattujen palojen pesu, suolaus, toistuva pesu toivotun suolaisuuden aikaansaamiseksi, puristus, tonnikalafileiden säilöminen kuivaamalla, viimeistely ja lopullinen valinta pakkaamista varten.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tuote pidetään kaupan vakuumipakattuna asianmukaisin tunnistusmerkinnöin varustetussa läpinäkyvässä muovipussissa, eri painoisiksi paloiksi tai viipaleiksi leikattuna oliivi- tai auringonkukkaöljyssä. Se voidaan pakata myös lasipurkkiin, viipaloituna oliivi- tai auringonkukkaöljyssä.

Pakkaaminen on suoritettava tuotantoyrityksessä, jotta voidaan säilyttää valmistusprosessin lopussa saavutetut fysikaalis-kemialliset ja aistinvaraiset ominaisuudet, erityisesti suolapitoisuus ja suhteellinen kosteus.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Jokaisen SMM-suojattua Mojama de Isla Cristinaa kaupan pitävän yrityksen omassa etiketissä on oltava näkyvissä maininta ”Mojama de Isla Cristina” ja Euroopan unionin SMM-tunnus. Lisäksi siinä on oltava jäljempänä esitetty suojatun maantieteellisen merkinnän tunnus, jonka käyttö on pakollista.

4. Maantieteellisen alueen tarkka rajaus

Tuotantoalueen muodostavat Isla Cristinan, Lepen, Cartayan ja Ayamonten kunnat Huelvan maakunnassa.

5. Yhteys maantieteelliseen alueeseen

Mojama de Isla Cristina tunnetaan Espanjan kansallisilla markkinoilla gourmet-tuotteena. Se valmistetaan huolellisesti, sen hinta on korkea ja se on vaativan kuluttajan valinta. Sitä on saatavissa alueellisiin erikoisuuksiin keskittyvissä herkkukaupoissa eri puolilla Espanjaa.

Yhteys Mojama de Isla Cristinan maantieteelliseen alueeseen kytkeytyy tuotteen arvostukseen ja hyvään maineeseen. Taustalla on kalan suolauksen perinne alueella, jolla tonnikalaa on kalastettu ja kalastetaan edelleen ja jolla käsiteollisen valmistuksen taito on säilynyt kokemuksen ja tiedon siirtyessä sukupolvelta toiselle.

Kalastuksella ja tonnikalan suolauksella on pitkin Cádizinlahden rannikkoa pitkä perinne, jonka alku osuu foinikialaisten ja tartessuslaisten aikaan. Nämä kansat opettivat alueen alkuperäisille asukkaille kalastustekniikkaa ja – olemassa olevien viittausten mukaan jo tuohon aikaan – sokkeloverkkojen käyttöä tonnikalan pyynnissä.

Kalastuselinkeinon kukoistus ja tarve käyttää kalan kaupan pitämisessä suolausmenetelmiä johtivat luonnollisesti Isla Cristinan, Ayamonten ja Cartayan alueella ja ylipäänsä kaikkialla Huelvan länsipuolisella rannikolla monien kalan suolaamiseen erikoistuneiden yritysten syntymiseen, joissa jalostettua tonnikalaa ja makrillia vietiin kaikkialle maailmaan.

Espanjan eteläosaan sittemmin asettuneiden kansojen aikana kalastuselinkeino jatkui ja kehittyi, ja se on säilynyt näihin päiviin asti. Perinteiset käsiteolliset menetelmät ovat yhä käytössä.

Huelvan länsipuolisen rannikon perinteinen kalansuolausteollisuus on keskittynyt Isla Cristinan, Lepen ja Ayamonten alueelle, jolla perinteiset, ilmasto-olosuhteiden edistämät jalostusmenetelmät ovat säilyneet parhaiten.

Mojama de Isla Cristina on suolatuista tonnikalatuotteista tärkein. Teollisuuden, joka valmistaa mojamaa yksinomaan käsiteollisin menetelmin, ovat kehittäneet pienet ja keskisuuret perheyritykset. Niiden johdossa on yrityksen perustaja tai hänen jälkeläisensä, minkä ansiosta vanhan perinteen mukaiset valmistustekniikat ovat säilyneet ja käyttöön on otettu laadun parantamiseksi vain sellaisia uusia menetelmiä, jotka lisäävät elintarviketurvallisuutta ja joiden avulla voidaan valvoa tuotantoprosessia kokonaisvaltaisesti.

Tuotteen valmistamisessa tarvitaan tietoa ja kokemusta koko prosessista: kalan leikkaaminen ja paloittelu, fileiden erottaminen Mojama de Isla Cristinan valmistusta varten, viipalointi oikeista kohdista, suolausvaihe – on tiedettävä haluttu suolaisuusaste – sekä valvotuissa olosuhteissa tapahtuva pesu, jotta saadaan poistettua liika (ja vain liika) suola, ja lopuksi kuivaus, joka alueen mikroilmaston ansiosta tapahtuu optimaalisissa olosuhteissa joko luontaisesti tai tarkoitukseen suunnitelluissa tunneleissa.

Isla Cristinassa on vietetty jo vuodesta 2001 lähtien tonnikalaviikkoa (Jornadas del Atún), jonka aikana maailman johtavat tonnikala-asiantuntijat kokoontuvat vertailemaan kokemuksiaan kyseisestä lajista, jolla on myös vaikutusta matkailuun, elinkeinoelämään ja biologisen monimuotoisuuden säilymiseen. Tilaisuuden järjestää tonnikalan ja viinin ystävien seura Muy Noble Sociedad de Amigos del Atún Thunnus Thynnus y Amantes del Vino, ja sen tarkoituksena on vaalia perinteistä ruokakulttuuria. Ohjelmaan sisältyy muun muassa Cata de mojamas de atún para profesionales, ammattilaisille tarkoitetut maistiaiset, joiden päätteeksi palkitaan paras Mojama de Isla Cristina, gastronominen viikko, johon osallistuvat maineikkaat ravintoloitsijat tarjoilevat tonnikalasta valmistettuja aterioita, sekä tonnikala-aiheinen gastronomianäyttely Muestra Culinaria del Atún, jossa suurin osa Isla Cristinan baareista, bistroista, ravintoloista ja majataloista tarjoilee kilvan maistiaisiksi parhaita perinteisiä kalaherkkuja.

Maatalous-, kalastus- ja elintarvikeministeriön vuonna 1996 julkaisemassa luettelossa Inventario Español de Productos Tradicionales ja Fundación Unicajan julkaisemassa tutkimuksessa Catalogación y Caracterización de los Productos Típicos Agroalimentarios de Andalucía, osa II (2006) Mojama de Isla Cristina luokitellaan perinteiseksi tuotteeksi.

Tuotteen hyvästä maineesta myös alkuperäkunnan ulkopuolisessa gastronomian maailmassa kertoo esimerkiksi ABC de Sevilla -sanomalehdessä 1. huhtikuuta 2003 julkaistu esittely Madridin Ritz-hotellissa järjestetystä kolmipäiväisestä Andalusian gastronomiatuotteiden näyttelystä De Lepe a la Castellana. Kyseisessä artikkelissa mainittiin, että tilaisuuden avajaistarjoilusta vastasi ravintola Coral Playa, La Antilla-Lepe (Huelva), ja gourmetruokalistalla oli Aracenan kinkkua, Huelvan kuuluja katkarapuja ja Isla Cristinan mojamaa.

Vuonna 2010 järjestyn 19. Granadan gastronomiapäivän aikana oli tilaisuus maistaa esimerkiksi Isla Cristinan mojamaa paahtoleivällä kylmän Salmorejo-keiton kera tarjoiltuna.

Gastronomian harrastaja José Manuel Rubio mainitsee 7. joulukuuta 2012 julkaistussa espanjalaisia ja eurooppalaisia ruokia käsittelevässä teoksessaan Anuario de la Cocina de la Comunitat Valenciana myös Mojama de Isla Cristinan.

Yksi suosituimpia väliruokia Acánthum-ravintolan ruokalistalla on Mojama de Isla Cristina.

Se kuuluu myös Casa Machaquito -ravintolan ruokalistan alueellisiin gastronomisiin erikoistuotteisiin.

Eurostar Tartessos -hotellin La Mirta -ravintolan internetiin ladatulla laajalla ruokalistalla esiintyy kahden muun Huelvan maakunnan tunnetun tuotteen – katkarapujen ja kinkun – ohella myös Mojama de Isla Cristina.

Mojama de Isla Cristina mainitaan myös Gruta-elintarvikeopaskirjassa, jossa sitä kuvaillaan yksityiskohtaisesti aina valmistusmenetelmää ja fysikaalisia ominaisuuksia myöten.

Se esiintyy niin ikään yleisessä kielenkäytössä, esimerkiksi ABC de Sevilla -sanomalehden 7. elokuuta 2000 julkaistussa numerossa, jossa todetaan ”…tiesos cual mojama de Barbate o de Isla Cristina” (…muun muassa Barbaten tai Isla Cristinan mojama).

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän teksti kokonaisuudessaan on saatavissa osoitteessa

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_mojama_islacristina.pdf

tai suoraan maatalous-, kalastus- ja maaseudun kehittämisasioiden ministeriön kotisivulta (http://www.juntadeandalucia.es/agriculturaypesca/portal) seuraamalla polkua: ”Industrias Agroalimentarias” / ”Calidad y Promoción” / ”Denominaciones de Calidad” / ”Otros Productos”; eritelmä on Mojama de Isla Cristina -nimikkeen alla.

(1) EUVL L 343, 14.12.2012, s. 1.